भबानिपुर , 3 नभेम्बर : थांनाय 17 बोसोराव हाग्रामा महिलारिनि दैदेन्नाय बिपिएफ सरकारनि गेनाखाथि खालामनायनि जाहोनाव बि टि सि ओन्सोलाव नुजाथिनाय गुबुन गुबुन जेंनाफोरखौ समाधान खालामनायनि थांखिजों दुलाराय बिटिआरआवनो इउपिपिएल दोलोआ मोनफ्रोमबो हारि - हारिसानि राइजो - राजाफोरखौ लानानै सोलायनायनि थाखाय हान्जा सुरदों । बे सोलायनाया जाफुंसारगोन बिटिआरआव इउपिपिएल दोलोनि सरकारनि गेजेरजोंसो । इउपिपिएल दोलोनि सोलायनाय हान्जा सुरनायाव दुलाराय बिटिआरआवनो मोनफ्रोमबो हारि - हारिसानि सुबुंफोरा दासिम गोनां हेफाजाब होदों । बेनिफ्राय रोखा जादोंदि , बिटिआरआव इउपिपिएल दोलोनि सोलायनाय हान्जा सुरनायनि गेजेरजों इउपिपिएल दोलोनि बिजाथि आरो दैदेनगिरिया बिटिआरनि राइजो - राजाफोरनि जेंनाफोरखौ खौरां लादों । बेबायदि बाथ्राखौ बुंथिदों इउपिपिएल दोलोनि लाइमोन आफादनि मिरु आफादगिरि समनाथ नार्जारिया । समबारखालि सालबारियाव खुंनाय इउपिपिएल दोलोनि सोलायनाय लामा हान्जा सुरनाय हाबाफारियाव बाहागो लानानै खौरां बिजोंनि सिगाङाव समनाथ नार्जारिया बुङोदि , बिटिआरआव गेनाखान्थिजों लोहाबनाय हाग्रामा महिलारिनि दैदेन्नाय बिपिएफ दोलोआ बे खेबनि बिसायख'थियाव जेनगोना रोखा आरो गन' सुरक्षा पार्टीआ मोनसेबो मासि देरहानो हानाय नङा । मख'नो गोनांदि , दिनैसिम से सप्ताहनाङै बागसा जिल्लानि सालबारि बियाबयाव इउपिपिएल दोलोनि सोलायनाय हान्जा सुरनाय हाबाफारिया बाथाबारि गामियाव थुंगेयो । जोबथासानखालि बे सोलायनायनि हान्जा सुरनायखौ सुनबारि गामिआव फुंनि 10 रिंगायाव बेखेवनानै होयो आजिरा मोन्नाय फोरोंगिरि इयाद आलि आरो सालबारि बियाबनि इउपिपिएल दोलोनि बिजाथि बिनद मुसाहारिया । प्लेक अफ खालामदोंमोन इउपिपिएलनि नेहाथारि सदागर बादसा आरो चुसिल सरकारा । खमैबो 5 रोजानिबो बांसिन सुबुंफोरा बाहागो लानानै सालबारि बियाबनि गुवार ओन्सोलखौ सोलायनायनि थांखिजों गिदिंखन्नाय जायो । बेलासि समाव बाथाबारि गेलेग्रा फोथाराव खुंनाय मोनसे सुबुं गौमायाव बिजाथि बिनद मुसाहारि , इउपिपिएल दोलोनि दैदेनगिरि समनाथ नार्जारि , हानिप आलि अहमेद , फैला जे बरगयारि , सत्यजित बर' , बिउति बसुमतारि , जहुरा खाटुनमोनहा बाहागो लानानै बिबुंथि लाखियो । बे मेलआवनो बिपिएफ दोलोनि सा 156 , अबर' आफादनि सा 55 सोद्रोमाफोरा इउपिपिएल दोलोआव हाफैयो । 
सालबारि बियाबआव इउपिपिएल दोलोनि हान्जा सुरनाय हाबाफारिया जोबबाय